**Formandens beretning**

**Generalforsamling 2024, tirsdag den 19. marts 2024**

I år bliver formandens beretning lidt kortere end tidligere - måske. Den nuværende bestyrelse overtog opgaven midt oktober 2023 og siden har vi brugt vores tid på at følge op på de opgaver den tidligere bestyrelse overdrog til os. I den forbindelse vil vi gerne sige tak for indsatsen til jer fra den gamle bestyrelse.

Vi fik overleveret 22 opgaver. Jeg kommer ikke til at gennemgå hver enkelt opgave, men istedet give et indblik i hvilke overordnet fokusområder vi har været særligt optaget af siden den ekstraordinære generelforsamling.

Noget af det første vi har gjort er, at uddelegere opgaver i bestyrelsen:

* Mine primære opgaver er at svare mails, bank og betaling i samarbejde med Jesper samt dialog med beboere, nabogrundejerforeninger/vejlaug, Huscompagniet osv.
* Jesper er kassere, så det er budget, regninger osv.
* Sofie har primært kontakt til Helsingør kommune.
* Katja er referent og medlemsansvarlig
* Flemming har grønne områder, indhentning af tilbud osv.
* Grace er IT ansvarlig, Facebook/hjemmeside/velkomst folder til nye beboere
* Kim har ad hoc opgaver og blev på den ekstraordinære generalforsamling valgt som revisor. Vi håber at kunne finde en anden som har lyst til at varetage rollen som revisor, så det er en uden for bestyrelsen der har opgaven.

I samme forbindelse lavede vi autosvar på mailen om, da nogle af jer gav udtryk for, at det var rart at vide om jeres henvendelse var modtaget. Vi har konstateret at ordlyden bliver tolket forskelligt, og derfor arbejder Grace på en anden ordlyd. Jeg håber de fleste af jer oplever, at I har fået svar inden for de 6 uger, især efter vi lige fik orden på alle formaliteter vedr. udskiftning i bestyrelsen, bank, CVR osv.

Det er 5 år siden den første bestyrelse blev valgt (Huscompagniets) og 3 år siden vi officielt overtog vores forening. ”Tiden flyver i godt selskab” er der en der engang har sagt, og måske glemmer vi alle nogle gange, at vi stadig er en ung, ny forening.

Vores arbejde i bestyrelsen er, at varetage alle grundejere. Det betyder at nogle arbejdsgange bliver lidt længere end vi alle gerne ville, og da vi også i den nye bestyrelse har besluttet ikke at mødes en gang månedligt efter denne overdragelsesperiode, bliver nogle af jeres henvendelser først behandlet på først kommende møde, med mindre vi vurderer at det er akut. Vi har planer om at lave en årskalender og ligge på hjemmesiden, så I kan se hvornår vi har planlagt at mødes.

Noget af det vi har brugt mest tid på er følgende:

* Dialog med jer grundejere, som har haft dialog med den tidligere bestyrelse.
Jeg har været rundt hos et par af jer personligt og I skal vide, at vi fortsat arbejder på at finde løsninger som tilfredsstiller alle.
* Afslutte og lukke aftaler med Skellebækbakken og Mølledalen. VI har et møde i april med Skellebæbakken. Status på stien ned til Mølledalen er, at de er har igangsat arbejdet med at etablere en mere holdbar løsning op til skel på deres side. De tænker umiddelbart samme løsning som vi har.
* Følge op på 1-års gennemgang med Huscompagniet. Vi har fået dokumentation på de opgaver de skulle udbedre med billeder. Det er også HC vi slås lidt med vedr. de henvendelser der er vedr. vand på vejbaner, lygtepæle osv.
Vi har haft et uvildigt firma ude og gennemgå fejlen ved manglede lys i lygtepæle og deres vurdering er, at hvis det skal laves rigtigt, så anslår de prisen til 150.000 kr. Så det ikke fordi vi ikke arbejder med jeres henvendelser, men dette er et eksempel på hvorfor det ikke lige bliver fikset over natten.
* Vi er i gang med at genforhandle vores aftaler med Snevagten og Viridis. Som I kan se i dagsordenen ligger vi op til en kontingentstigning. Det hænger bl.a. sammen med at vi er lidt presset økonomisk grundet inflation samt en vinter som har været hård. Mere om det under budget.
* Så har vi nogle træer som lige nu udgør en risiko for de nærliggende naboer. Den tidligere bestyrelse har fået lavet en rapport fra Københavns Universitet. Den rapport har vi brugt til at indhente tilbud, her lander vi på en pris på den gode side af 80.000kr. Træfældningsmanden har ikke kun gå i gang med det mest akutte endnu, da vejret/regnen ikke har gjort det muligt at få maskiner ind uden, at det vil ødelægge alle vores grønne områder og stier. Den akutte beskæring bliver igangsat så snart jorden er tør nok.
* Vi er startet op på rensning af vores sø hvilket er besværliggjort af at det kræver miljødispensation samt en løsning på vores tilpasning af regnvandsøen ved landmanden.
* Derudover er der alle ad hoc opgaver, som eksempelvis et høringsvar vedr. etablering af fodboldgolf omkring regnvandsøen på den anden side af Skibstrupvej.

Jeg tænker det var de ord jeg vil sætte på vores arbejde i bestyrelsen de sidst 6 måneder. Og så vil vi gerne takke jer alle for den modtagelse I har givet os, jeres henvendelser og jeres opmærksomhed på vores område. Det værdsætter vi meget, da vi har brug for, at vi tænker os som et fællesskab med samme opgave; at udvikle, pleje og passe på dette dejlige område. Husk vi er ikke bedre end den tillid I viser os. Vores mål er, at alle i vores forening oplever de er en del af fællesskabet.

Så tak for de sidste 6 måneder, jeg og vi glæder os til det næste år og håber vi får en god generelforsamling med ordentlig dialog og spændende debatter, hvor vi lytter til hinanden.

Tak for tilliden!

På bestyrelsens vegne

Anders